Brait-aandeel skiet op ná goeie nuus | Netwerk24
Deur Francois Williams 21 November 2019 12:12
'n Aankondiging van die beleggingsgroep Brait dat hy vorder met die vermindering van sy skuldlas en dat hy oor die volgende vyf jaar bates wil verkoop en kapitaal aan sy aandeelhouers wil uitkeer, het 'n stormloop vir sy aandele op die JSE ontketen.
Christo Wiese is die grootste aandeelhouer in Brait deur sy beleggingsbeheerfirma Titan. Foto: Getty Images
Brait se aandeelprys op die JSE het teen Donderdag laatoggend al 12% beter teen R15,72 verhandel.
Brait se primêre notering is op die Luxemburgse aandelebeurs, en hy is in Malta as 'n Europese maatskappy geregistreer. Die sakemagnaat Christo Wiese is die grootste aandeelhouer in Brait via sy beleggingsfirma Titan.
Brait sê hy het groot vordering gemaak om sy skuldhefboomverhouding te verklein en om die termyne vir skuldafbetaling op sy balansstaat te verleng.
Hy is ook ver gevorder met onderhandelings om sy bedryfskoste aansienlik te verlaag, en het besluit op 'n nuwe strategie om waarde te ontsluit deur oor die volgende vyf jaar van die bates in sy portefeulje te realiseer en kapitaal aan aandeelhouers uit te keer.
Brait besit groot belange in die fiksheidsgroep Virgin Active, die kosgroep Premier Foods, die Britse kruidenierswaregroep Iceland en die winkelgroep New Look.
Brait gaan op 27 November sy resultate vir die halfjaar tot einde September bekend maak en sal dan meer besonderhede oor sy jongste aankondiging gee, het hy op die Sens-nuusdiens gesê.
Dit is moontlik 'n verwysing na beoogde transaksies deur Wiese se Titan om 27 miljoen aandele in Brait aan die batebestuursfirma Mergence te verkoop, waaroor in September berig is. Die doel van die transaksie is om Brait se skuldvlakke te verminder.